עודד רביבי

עודד רביבי (נולד ב-31 בינואר 1969, י"ב בשבט ה'תשכ"ט הוא ראש המועצה המקומית אפרת.

ביוגרפיה
רביבי נולד ברמת גן וגדל בירושלים. עקב עיסוקי הוריו שהה חלק מילדותו ונעוריו בארצות הברית ובלונדון. הוא בוגר תיכון הימלפרב והיה חבר שבט משואות בעדת הצופים הדתיים. עם גיוסו לצה"ל שובץ בשריון, שם עבר הכשרה כלוחם, קורס מפקדי טנקים וכן קורס קציני שריון. שירת כמפקד פלוגת שריון ואף קיבל תעודת הערכה מאלוף פיקוד הצפון על השתתפותו בחיסול חוליית מחבלים בדרום לבנון. בשירות המילואים הגיע לדרגת סגן-אלוף, והיה מפקד גדוד, קצין אג"ם במילואים של אוגדה סדירה בפיקוד צפון וקצין אג"ם בפיקוד דרום.

עם שחרורו משירות סדיר החל ללמוד משפטים בבית הספר למשפט ולמדעי החברה של אוניברסיטת מזרח לונדון, שם הכיר את אשתו ליסה. ב-1994, לאחר שהתחתן וסיים את לימודיו, חזרו השניים לארץ ועברו לגור באפרת. רביבי התמחה בלשכה המשפטית של הסוכנות היהודית ולאחר מכן עבד כשכיר ארבע שנים. לאחר מכן פתח משרד עצמאי שעסק בתביעות ודיונים משפטיים ובנדל"ן. כעצמאי התנדב לייעוץ משפטי לנזקקים, בין היתר במסגרת האגף לסיוע משפטי של משרד המשפטים, ובמסגרת פרויקט "שכר מצווה" של לשכת עורכי הדין. רביבי בוגר קורס הכשרת דירקטורים של משרד הפנים. החל מינואר 2014, משמש כיו"ר דירקטוריון החברה למשק וכלכלה סוכנות לביטוח (1992) בע"מ והחל מפברואר 2014 חבר בדירקטוריון מפעל הפיס.

רביבי נבחר לתפקידו כראש מועצת אפרת ב-11 בנובמבר 2008. ב-22 באוקטובר 2013 רביבי נבחר לכהונה שנייה ברוב של 63% מהקולות. באוקטובר 2018 רביבי נבחר לכהונה שלישית ברוב של 56%.

בשנת 2013 נבחר להיות מנטור בתוכנית הכשרה לראשי רשויות חדשים שיזם משרד הפנים בשיתוף עם מרכז השלטון המקומי, בית ספר למדיניות ציבורית וממשל באוניברסיטה העברית ומפעם ירושלים. מטרת התוכנית היא לסייע לראשי רשויות חדשים עם כניסתם לתפקיד. רביבי כרגע משמש כמנטור עבור שני ראשי רשויות חדשים וגם כמנטור בתוכנית להכשרת מנכ"לים לרשויות מקומיות. חבר ברשת עמיתי מעוז.

בתקופת כהונתו כראש המועצה, המועצה המקומית זכתה במספר פרסים בין השאר: פרס החינוך לשנת התשע"ג, פרס ירושלים לשנת התשע"ה, ופרס שר הפנים לאחריות חברתית לשנת התשע"ה.

בזמן כהונתו של רביבי, גדל מספר התושבים במועצה המקומית אפרת ב-60%.

במקביל לתפקידו כראש המועצה, החל משנת 2017 משמש גם כן כחבר מועצת רשות העתיקות. משנת 2016 עד 2020 שימש כראש אגף קשרי חוץ של מועצת יש"ע.

רביבי הוא עורך דין בהכשרתו. בוגר תואר שני במדיניות ציבורית באוניברסיטה העברית בירושלים.

קישורים חיצוניים

 ערוץ הווידאו של עודד רביבי באתר יוטיוב

הערות שוליים 

ראשי מועצת אפרת
בוגרי אוניברסיטאות ומכללות בממלכה המאוחדת
בוגרי האוניברסיטה העברית בירושלים
עורכי דין ישראלים
סגני-אלופים בצה"ל
בוגרי תיכון הימלפרב
בוגרי הצופים הדתיים
ראשי רשויות מקומיות מטעם הליכוד
ישראלים שנולדו ב-1969